РЕПУБЛИКА СРБИЈА

НАРОДНА СКУПШТИНА

Одбор за уставна питања

и законодавство

04 Број:

29. новембар 2021. године

Б е о г р а д

ПРЕДСЕДНИКУ НАРОДНЕ СКУПШТИНЕ

Одбор за уставна питања и законодавство Народне скупштине, подноси, на основу члана 145. Пословника Народне скупштине ("Службени гласник РС" број 20/12 - пречишћен текст), председнику Народне скупштине:

- Предлог одлуке о расписивању републичког референдума

Одбор за уставна питања и законодавство предлаже да се наведен акт, имајући у виду потребу његовог што хитнијег доношења, на основу члана 149. Пословника Народне скупштине, сходном применом члана 167. Пословника Народне скупштине, донесе по хитном поступку.

Одбор за уставна питања и законодавство утврдио је предлог наведеног акта на 76. седници, одржаној 29. новембра 2021. године.

За представника Одбора у Народној скупштини одређена је Јелена Жарић Ковачевић, председник Одбора.

ПРЕДСЕДНИК ОДБОРА

Јелена Жарић Ковачевић

**ПРЕДЛОГ**

На основу члана 203. став 7. Устава Републике Србије („Службени гласник РС”, број 98/06) и чл. 13. и 18. Закона о референдуму и народној иницијативи („Службени гласник РС”, број 111/21),

Народна скупштина Републике Србије, на \_\_\_\_\_\_\_\_\_\_\_\_\_\_\_ седници, одржаној \_\_\_\_\_\_\_\_ 2021. године, донела је

О Д Л У К У

О РАСПИСИВАЊУ РЕПУБЛИЧКОГ РЕФЕРЕНДУМА РАДИ

ПОТВРЂИВАЊА АКТА О ПРОМЕНИ УСТАВА РЕПУБЛИКЕ СРБИЈЕ

1. Расписује се републички референдум ради потврђивања Акта о промени Устава Републике Србије, који је Народна скупштина Републике Србије усвојила на седници ----------------------------------------.

2. Републички референдум се одржава 16. јануара 2022. године, у времену од 7.00 до 20.00 часова.

3. На републичком референдуму грађани се изјашњавају о референдумском питању:

„Да ли сте за потврђивање Акта о промени Устава Републике Србије?”.

4. На гласачком листићу грађани се изјашњавају заокруживањем речи: „да” или речи: „не”.

5. Републичка изборна комисија утврђује и објављујe укупне резултате републичког референдума и доставља извештај о спроведеном републичком референдуму Народној скупштини Републике Србије.

6. Ради упознавања грађана са садржином Акта о промени Устава Републике Србије који се потврђује на републичком референдуму, Акт о промени Устава Републике Србије, са образложењем, објавиће се у „Службеном гласнику Републике Србије”, као саставни део ове одлуке.

7. Ова одлука ступа на снагу даном доношења и објављује се у „Службеном гласнику Републике Србије”.

РС број \_\_\_

У Београду, \_\_. \_\_\_\_\_\_\_\_\_ 2021. године

НАРОДНА СКУПШТИНА РЕПУБЛИКЕ СРБИЈЕ

ПРЕДСЕДНИК

Ивица Дачић

**О б р а з л о ж е њ е**

Народна скупштина на седници одржаној 30. новембра 2021. године усвојила је Акт о промени Устава Републике Србије. Наведеним актом о промени Устава Републике Србије мења се Први део, који се односи на начела Устава, и то у члану 4. којим се уређује подела власти, Пети део, који се односи на уређење власти, у Глави 1 која се односи на Народну скупштину, и то у члану 99. који се односи на надлежности Народне скупштине и у члану 105. који се односи на начин одлучивања у Народној скупштини, у Глави 7 која се односи на судове, у Глави 8 која се односи на Високи савет судства и у Глави 9 која се односи на јавна тужилаштва и у Шестом делу, који се односи на положај Уставног суда, у члану 172, који се односи на Састав Уставног суда и избор и именовање судија Уставног суда.

Имајући у виду да се наведеним актом о промени Устава мењају одредбе које се односе на начела Устава и уређење власти код којих је у члану 203. став 7. Устава Републике Србије утврђено је да је Народна скупштина дужна да Акт о промени Устава стави на републички референдум ради потврђивања, Одбор за уставна питања и законодавство је, у складу са чланом 145. став 2. Пословника Народне скупштине („Службени гласник РС”, број 20/12 - пречишћен текст), поднео Народној скупштини 29. новембра 2021. године Предлог одлуке о расписивању референдума. Одбор за уставна питања и законодавство предлаже да се наведени акт, имајући у виду потребу његовог што хитнијег доношења, на основу члана 149. Пословника Народне скупштине, сходном применом члана 167. Пословника Народне скупштине, донесе по хитном поступку.

У члану 18. став 1. Закона о референдуму и народној иницијативи („Службени гласник РС”, број 111/21) утврђено је да одлука о расписивању референдума садржи обавезно: навођење територије за које се расписује референдум; назив акта, односно питање о коме се грађани изјашњавају на референдуму са понуђеним одговорима; датум одржавања референдума; време трајања гласања на референдуму и врсту референдума који се расписује. Акт о коме се грађани изјашњавају на референдуму и образложење тог акта, односно образложење питања о коме се грађани изјашњавају на референдуму саставни су део одлуке о расписивању референдума. У ставу 2. овог члана утврђено је да се одлука о расписивању референдума објављује у службеном гласилу Републике Србије, а у ставу 4. да се у случају расписивања референдума о промени Устава, референдум се може одржати најраније 45 дана од дана расписивања референдума, а најкасније 60 дана од дана усвајања акта о промени Устава. У члану 19. став 3. овог закона утврђено је да је надлежна изборна комисија за спровођење републичког референдума Републичка изборна комисија. У члану 26. став 1. овог закона утврђени су надлежност Републичке изборне комисије да пружи грађанима објективне информације о акту о коме се одлучује на референдуму, као и начини на које ће то чинити.